

**Mažeikių rajono SAVIVALDYBĖS taryba**

**SPRENDIMAS**

**DĖL** **MAŽEIKIŲ RAJONO NEFORMALIOJO VAIKŲ ŠVIETIMO LĖŠŲ SKYRIMO IR PANAUDOJIMO TVARKOS APRAŠO PATVIRTINIMO**

2021 m. sausio 29 d. Nr. T1-7

Mažeikiai

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, 18 straipsnio 1 dalimi, Lietuvos Respublikos švietimo įstatymo 15 straipsnio 4 dalimi ir 58 straipsnio 1 dalies 3 punktu, Lietuvos Respublikos Vyriausybės 2018 m. liepos 11 d. nutarimu Nr. 679 „Dėl mokymo lėšų apskaičiavimo, paskirstymo ir panaudojimo tvarkos aprašo patvirtinimo“, Neformaliojo vaikų švietimo lėšų skyrimo ir panaudojimo tvarkos aprašu, patvirtintu Lietuvos Respublikos švietimo, mokslo ir sporto ministro 2018 m. rugsėjo 12 d. įsakymu Nr. V–758 „Dėl neformaliojo vaikų švietimo lėšų skyrimo ir panaudojimo tvarkos aprašo patvirtinimo“ (su vėlesniais pakeitimais ir papildymais), Mažeikių rajono savivaldybės taryba n u s p r e n d ž i a:

1. Patvirtinti Mažeikių rajono Neformaliojo vaikų švietimo lėšų skyrimo ir panaudojimo tvarkos aprašą (pridedama).

2. Pripažinti netekusiu galios Mažeikių rajono savivaldybės tarybos 2020 m. vasario 28 d. sprendimą Nr. T1-66 „Dėl Mažeikių rajono Neformaliojo vaikų švietimo lėšų skyrimo ir panaudojimo tvarkos aprašo patvirtinimo“.

Šis sprendimas gali būti skundžiamas ikiteismine tvarka Lietuvos administracinių ginčų komisijos Šiaulių apygardos skyriui (Dvaro g. 81, LT-76299, Šiauliai) arba Regionų apygardos administracinio teismo Šiaulių rūmams (Dvaro g. 80, LT-76298, Šiauliai) Lietuvos Respublikos administracinių bylų teisenos įstatymo nustatyta tvarka per vieną mėnesį nuo šio sprendimo paskelbimo ar įteikimo suinteresuotai šaliai dienos.

Savivaldybės meras Vidmantas Macevičius

PATVIRTINTA

Mažeikių rajono savivaldybės tarybos

2021 m. sausio 29 d. sprendimu Nr. T1-7

**MAŽEIKIŲ RAJONO NEFORMALIOJO VAIKŲ ŠVIETIMO LĖŠŲ SKYRIMO IR PANAUDOJIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Mažeikių rajono neformaliojo vaikų švietimo lėšų skyrimo ir panaudojimo tvarkos aprašo (toliau – Aprašas) paskirtis – apibrėžti mokinių ugdymui pagal neformaliojo vaikų švietimo (išskyrus ikimokyklinio, priešmokyklinio ir formalųjį švietimą papildančio ugdymo) (toliau – NVŠ) programas skiriamų Europos Sąjungos finansinės paramos, bendrojo finansavimo ir kitų Lietuvos Respublikos valstybės biudžeto lėšų (toliau kartu – NVŠ lėšos) skyrimo savivaldybėms principus, NVŠ lėšų naudojimą, reikalavimus švietimo teikėjui ir NVŠ programoms, NVŠ lėšomis finansuojamų vaikų apskaitą, NVŠ programų vertinimo, kokybės užtikrinimo ir atsiskaitymo už NVŠ lėšas tvarką.

2. NVŠ lėšos skiriamos savivaldybėms neformaliojo vaikų švietimo plėtotei, siekiant didinti neformaliojo vaikų švietimo prieinamumą savivaldybėje.

3. Aprašas paruoštas vadovaujantis Neformaliojo vaikų švietimo lėšų skyrimo ir panaudojimo tvarkos aprašu, patvirtintu Lietuvos Respublikos švietimo, mokslo ir sporto ministro 2018 m. rugsėjo 12 d. įsakymu Nr. V–758 „Dėl neformaliojo vaikų švietimo lėšų skyrimo ir panaudojimo tvarkos aprašo patvirtinimo“ (su vėlesniais pakeitimais ir papildymais).

**II SKYRIUS**

**nVŠ lėšų skyrimo PRINCIPAI**

4. NVŠ lėšos savivaldybėms skiriamos Lietuvos Respublikos švietimo, mokslo ir sporto ministro įsakymu einamiesiems kalendoriniams metams. Šios lėšos konkrečiai savivaldybei apskaičiuojamos visas NVŠ lėšas padalinus iš Lietuvos mokinių, kurie praėjusių kalendorinių metų rugsėjo 1 d. mokėsi pagal bendrojo ugdymo programas, skaičiaus ir padauginus iš savivaldybėje praėjusių kalendorinių metų rugsėjo 1 d. besimokiusių mokinių skaičiaus. NVŠ lėšas savivaldybės naudoja NVŠ programoms finansuoti ir Aprašo įgyvendinimui administruoti, neviršijant 3 proc. savivaldybei skirtos lėšų sumos.

5. NVŠ lėšomis gali būti finansuojama tik viena vaiko pasirinkta NVŠ programa, kuriai NVŠ lėšas skiria ta savivaldybė, kurioje vaikas mokosi pagal NVŠ programą, nepaisant to, kurioje savivaldybėje jis gyvena ir mokosi pagal bendrojo ugdymo programą.

6. Jei NVŠ lėšų yra mažiau nei vaikų, norinčių dalyvauti NVŠ programose, lėšos pirmiausiai skiriamos vaikams, turintiems specialiųjų ugdymosi poreikių, atsirandančių dėl įgimtų ar įgytų sutrikimų, nepalankių aplinkos veiksnių, taip pat mokiniams, gaunantiems socialinę paramą arba turintiems teisę į socialinę paramą.

61. Finansuojant NVŠ programas prioritetas teikiamas STEAM (angl. Science, Technology, Engineering, Art (creative activities), Mathematics) krypties NVŠ programoms, skatinančioms gamtos mokslų, technologijų, inžinerijos ir matematikos tyrimų ir eksperimentines veiklas, ir toms programų kryptims, kurių nevykdo švietimo teikėjai, veikiantys savivaldybėje.

**III SKYRIUS**

**NVŠ LĖŠOS IR JŲ NAUDOJIMAS**

7. NVŠ lėšų suma vienam NVŠ programoje dalyvaujančiam vaikui yra 15 eurų per mėnesį.

8. Priklausomai nuo NVŠ programoje dalyvaujančių vaikų skaičiaus NVŠ lėšų suma NVŠ programoje dalyvaujančiam vienam vaikui gali būti mažinama arba didinama, tačiau ji negali būti mažesnė nei 10 eurų ir didesnė nei 20 eurų.

9. NVŠ lėšos švietimo teikėjui skiriamos, jei visu savivaldybės nustatytu NVŠ krepšelio dydžiu mažinamas savivaldybės, valstybės ar kito švietimo teikėjo nustatytas mokestis / paslaugos kaina asmeniui už neformalųjį vaikų švietimą.

10.NVŠ lėšos skiriamos vaiko, dalyvaujančio NVŠ programoje, ugdymo procesui ir su juo susijusioms išlaidoms finansuoti.

11. NVŠ lėšų negalima naudoti:

11.1. pramoginių ir poilsio renginių išlaidoms apmokėti;

11.2. NVŠ programoms, kai NVŠ teikėjas yra mokykla, teikianti bendrąjį ugdymą, finansuoti;

11.3. rekonstrukcijos, remonto, statybos išlaidoms padengti ir ilgalaikiam turtui įsigyti;

11.4. NVŠ programos vykdytojo įsiskolinimams padengti.

**IV SKYRIUS**

**REIKALAVIMAI ŠVIETIMO TEIKĖJUI**

12. NVŠ lėšomis NVŠ programas įgyvendinti gali visi neformaliojo vaikų švietimo teikėjai, išskyrus bendrojo ugdymo mokyklas, kurie:

12.1. turi teisę vykdyti švietimo veiklą;

12.2. registruoti Švietimo ir mokslo institucijų registre (toliau – ŠMIR). Registravimo tvarka pateikta adresu www.smir.smm.lt;

12.3. turi NVŠ programai(-oms) įgyvendinti pritaikytas patalpas, įrangą, priemones;

12.4. atitinka higienos normas ir teisės aktų nustatytus mokinių saugos bei sveikatos reikalavimus;

12.5. turi mokytojų, pagal Lietuvos Respublikos švietimo įstatymą turinčių teisę teikti švietimo paslaugas pagal neformaliojo vaikų švietimo programas.

13. Laisvieji mokytojai, pvz., menininko statusą turintys asmenys, kultūros darbuotojai ir pan., norintys įgyvendinti NVŠ programas:

13.1. turi atitikti reikalavimus, nustatytus Aprašo 13.5 papunktyje;

13.2. teisės aktų nustatyta tvarka turi įsigyti verslo liudijimą ar individualios veiklos pažymą;

13.3. turi registruotis ŠMIR ir, vadovaudamiesi 13.2 papunktyje nurodyta tvarka, užpildyti laisvojo mokytojo duomenų registravimo kortelę.

14. Švietimo teikėjas iš ŠMIR išregistruojamas Švietimo ir mokslo institucijų registro nuostatų, patvirtintų Lietuvos Respublikos švietimo ir mokslo ministro 2004 m. lapkričio 29 d. įsakymu Nr. ISAK-1871 „Dėl Švietimo ir mokslo institucijų registro nuostatų patvirtinimo“, nustatyta tvarka.

**V SKYRIUS**

**REIKALAVIMAI NVŠ PROGRAMOMS**

15. NVŠ programos turi atliepti Lietuvos Respublikos švietimo įstatyme apibrėžto kito neformaliojo vaikų švietimo paskirtį ir Neformaliojo vaikų švietimo koncepcijos, patvirtintos Lietuvos Respublikos švietimo ir mokslo ministro 2005 m. gruodžio 30 d. įsakymu Nr. ISAK-2695 „Dėl Neformaliojo vaikų švietimo koncepcijos patvirtinimo“, nuostatas.

16. NVŠ programos turi būti registruotos Neformaliojo švietimo programų registre (toliau – NŠPR). Tuo atveju, kai švietimo teikėjas vykdo programas skirtingose savivaldybėse, kiekviena programa yra registruojama atskirai, t. y. kiekviena NVŠ programa privalo turėti unikalų NŠPR kodą.

17. NVŠ programos veiklos turi būti įgyvendinamos ne rečiau kaip po 2 pedagoginio darbo valandas per savaitę arba ne mažiau kaip 8 pedagoginio darbo valandas per mėnesį. Karantino, ekstremalios situacijos, ekstremalaus įvykio ar įvykio (ekstremali temperatūra, gaisras, potvynis, pūga ir kt.), keliančio pavojų mokinių sveikatai ir gyvybei, laikotarpiu NVŠ programa gali būti įgyvendinama nuotoliniu būdu, jeigu sprendimas mokyti šiuo būdu priimtas valstybės ir / ar savivaldybės lygiu. Kitais atvejais NVŠ programa ar jos dalys gali būti įgyvendinamos nuotoliniu būdu, jei tai numatyta NVŠ programos atitikties reikalavimams paraiškos formoje.

18. Nustatomas maksimalus 20 vaikų skaičius NVŠ programos įgyvendinimo grupėje.

**VI SKYRIUS**

**NVŠ PROGRAMŲ VERTINIMAS, KOKYBĖS UŽTIKRINIMAS IR NVŠ LĖŠAS GAUNANČIŲ VAIKŲ APSKAITA**

19. Švietimo teikėjas, atitinkantis Aprašo 13 punkte nustatytus reikalavimus (toliau – NVŠ teikėjas), savivaldybei teikia užpildytą NVŠ programos atitikties reikalavimams paraiškos formą (Aprašo 1 priedas). NVŠ teikėjas gali teikti kelias programas, vienai programai pildoma viena paraiškos forma. Paraiškos formos skelbiamos NŠPR.

20. NVŠ programa vertinama Savivaldybės administracijos direktoriaus įsakymu sudarytos NVŠ programų vertinimo komisijos (toliau – Komisija), kuri nustato, ar NVŠ programa atitinka nustatytus reikalavimus ir gali būti finansuojama NVŠ lėšomis. Komisija sudaroma iš įvairių institucijų atstovų, nepriklausomų vertintojų, turinčių patirties NVŠ srityje. Komisijos veiklą reglamentuoja Mažeikių rajono savivaldybės neformaliojo vaikų švietimo teikėjų ir jų programų atitikties reikalavimams vertinimo tvarkos aprašas. NVŠ programų vertinimas atliekamas pagal poreikį.

21. NVŠ programos vertinamos pagal NVŠ programos vertinimo kriterijus (Aprašo 2 priedas). Savivaldybės administracijos direktorius, atsižvelgdamas į Komisijos siūlymą, priima sprendimą dėl programos atitikties reikalavimams. Esant pažeidimams dėl programos vykdymo proceso ar ugdymo kokybės, savivaldybės administracijos direktoriaus sprendimu programos atitiktis panaikinama. Kitais atvejais programos atitiktis gali būti pratęsiama.

22. Priėmus sprendimą dėl programos atitikties reikalavimams, per tris darbo dienas nuo savivaldybės administracijos direktoriaus sprendimo savivaldybės atsakingas asmuo pažymi tai NŠPR. NVŠ programos, atitinkančios reikalavimus, taip pat skelbiamos savivaldybės interneto svetainėje kartu su kvietimu vaikams (tėvams, globėjams, rūpintojams) registruotis į NVŠ programą.

23. NVŠ teikėjas:

23.1 sudaro mokymo sutartį su paslaugos gavėju, elektroniniu būdu užpildydamas mokymo sutartį ( ŠMSM įsakymu patvirtintą formą) Švietimo įstatymo nustatyta tvarka ir per 5 darbo dienas nuo sutarties pasirašymo registruoja vaikus Mokinių registre, pažymėdamas finansavimo NVŠ lėšomis požymį;

23.2. mokymo sutartis saugo, vadovaujantis Lietuvos Respublikos  dokumentų ir archyvų įstatymu, Ikimokyklinio, priešmokyklinio, bendrojo ugdymo, kito vaikų neformaliojo ugdymo švietimo programas vykdančių švietimo įstaigų veiklos dokumentų saugojimo terminų rodykle, patvirtinta Lietuvos Respublikos švietimo, mokslo ir sporto ministro 2019 m. gruodžio 18 d. įsakymu Nr. V-1511“Dėl Ikimokyklinio, priešmokyklinio, bendrojo ugdymo, kito vaikų neformaliojo ugdymo švietimo programas vykdančių švietimo įstaigų veiklos dokumentų saugojimo terminų rodyklės patvirtinimo“ ir popierines arba elektronines mokymo sutarčių kopijas teikia savivaldybei, kuri popierines mokymosi sutarčių kopijas suformuoja elektroniniu formatu ir visų sutarčių elektronines kopijas saugo švietimo portale emokykla.lt;

23.3. iki NVŠ programos vykdymo pradžios NŠPR pažymi NVŠ programos vykdymo vietą (nuotolinio ugdymo atveju - skaitmeninę ugdymo platformą) ir laiką (pedagoginėmis valandomis) ir duomenis atnaujina pagal poreikį;

23.4. vaikams baigus programą ar nutraukus mokymo sutartį, NVŠ teikėjas per 3 darbo dienas Mokinių registre pašalina įrašą apie vaiko dalyvavimą NVŠ lėšomis finansuojamoje programoje.

24. Savivaldybė:

24.1. su švietimo teikėju, kurio NVŠ programa buvo patvirtinta kaip atitinkanti keliamus reikalavimus, sudaro sutartį. Sutartyje nurodomos skiriamos NVŠ lėšos, nurodomi NVŠ teikėjo įsipareigojimai, sąlygos ir atsakomybės už netinkamą NVŠ programos įgyvendinimą ar kitus sutarties ir teisės aktų pažeidimus. Jei švietimo teikėjas yra laisvasis mokytojas, sutarties pasirašymo metu jis turi būti įregistravęs veiklą ir įsipareigoja pats įgyvendinti jo vardu NŠPR įregistruotą NVŠ programą;

24.2. Savivaldybės administracijos Buhalterinės apskaitos skyrius, Savivaldybės administracijos direktoriaus įsakymu skyrus lėšas NVŠ programų teikėjams, po finansavimo sutarčių pasirašymo, NVŠ lėšas švietimo teikėjui perveda už kiekvieną mėnesį pagal paskutinę mėnesio darbo dieną Mokinių registro NVŠ finansavimo išraše, kurį susiformuoja savivaldybė, esančių vaikų, sudariusių sutartis dėl dalyvavimo NVŠ programoje, skaičių.

25.  Savivaldybės administracijos Švietimo, kultūros ir sporto skyrius vykdo NVŠ programų įgyvendinimo stebėseną, užtikrina programos vykdymo kokybės priežiūrą.

**VII SKYRIUS**

**ATSISKAITYMAS UŽ NVŠ LĖŠAS**

26. Savivaldybė už Europos Sąjungos finansinės paramos ir bendrojo finansavimo NVŠ lėšas atsiskaito teisės aktų nustatyta tvarka.

27. Savivaldybė už panaudotas valstybės biudžeto NVŠ lėšas (išskyrus Europos Sąjungos finansinės paramos ir bendrojo finansavimo lėšas) per 20 darbo dienų, pasibaigus kalendoriniams metams, Lietuvos Respublikos švietimo, mokslo ir sporto ministerijos (toliau – Ministerija) Buhalterinės apskaitos skyriui pateikia Lietuvos Respublikos finansų ministro patvirtintą Metinę, ketvirtinę biudžeto išlaidų sąmatos vykdymo ataskaitos formą, banko išrašą arba laisvos formos pažymą apie lėšų likutį sąskaitoje.

28. NVŠ teikėjai skirtas ir nepanaudotas NVŠ lėšas turi grąžinti į Savivaldybės sąskaitą iki einamųjų metų gruodžio 31 d.

29. Iki kitų metų sausio 5 d. savivaldybė skirtas ir nepanaudotas valstybės biudžeto (išskyrus Europos Sąjungos finansinės paramos ir bendrojo finansavimo) NVŠ lėšas turi grąžinti į Ministerijos sąskaitą Nr. LT307300010002457205.

**VIII SKYRIUS**

**BAIGIAMOSIOS NUOSTATOS**

30. NVŠ programoms finansuoti gali būti naudojamos rėmėjų, tėvų ir kitos lėšos teisės aktų nustatyta tvarka.

31. NVŠ teikėjams rekomenduojama NVŠ programas įgyvendinti bendrojo ugdymo mokyklų, kultūros įstaigų ir kitose saugiose ir tam tikslui pritaikytose erdvėse. NVŠ teikėjams Savivaldybės turtas NVŠ programoms vykdyti gali būti išnuomojamas Mažeikių rajono savivaldybės tarybos 2014 m. sausio 31 d. sprendimu Nr. T1-26 „Dėl Mažeikių rajono savivaldybės turto valdymo, naudojimo ir disponavimo juo tvarkos patvirtinimo” nustatyta tvarka, ne iš NVŠ programos lėšų arba suteikiamas panaudai.

32. Savivaldybės administracijos Švietimo, kultūros ir sporto skyriaus švietimo registrų tvarkytojai ir kiti už NVŠ atsakingi darbuotojai konsultuoja asmenis Aprašo įgyvendinimo klausimais, padeda užpildyti duomenų registravimo formas, teikia kitą informacinę ir metodinę pagalbą švietimo teikėjams.

33. Savivaldybė, skirstydama NVŠ lėšas, siekia, kad NVŠ dalyvaujančių vaikų skaičius padidėtų maksimaliai, būtų užtikrinta NVŠ programų įvairovė, kokybė ir prieinamumas.

\_\_\_\_\_\_\_\_\_\_\_\_\_

Mažeikių rajono neformaliojo

vaikų švietimo

lėšų skyrimo ir panaudojimo

tvarkos aprašo

1 priedas

**NEFORMALIOJO VAIKŲ ŠVIETIMO PROGRAMOS ATITIKTIES REIKALAVIMAMS**

**PARAIŠKOS FORMA**

|  |  |
| --- | --- |
|  |  |
| **INFORMACIJA APIE NEFORMALIOJO VAIKŲ ŠVIETIMO TEIKĖJĄ** |
| Informacija apie neformaliojo vaikų švietimo (toliau – NVŠ) teikėją – juridinį asmenį |
| 1. | Pavadinimas |  |
| 2. | Kodas |  |
| 3. | Juridinis statusas |  |
| 4. | Adresas |  |
| 5. | Telefono numeris |  |
| 6. | El. pašto adresas |  |
| 7. | Interneto svetainės adresas |  |
| 8 | Pagrindinė veiklos sritis (įrašykite švietimas, sportas, kultūra, turizmas ir pan.) |  |
| 9. | Teikėjo kodas Švietimo ir mokslo institucijų registre |  |
| Informacija apie NVŠ teikėjo (institucijos) vadovą |
| 10. | Vardas ir pavardė |  |
| 11.  | El. pašto adresas |  |
| 12.  | Telefono numeris |  |
| Informacija apie NVŠ teikėją – fizinį asmenį |
| 13. | Vardas ir pavardė |  |
| 14. | Viešai skelbtinas adresas, telefono Nr., el. pašto adresas, interneto svetainės adresas |  |
| Informacija apie NVŠ teikėjo (fizinio / juridinio asmens) patirtį NVŠ srityje |
| 15. | Teikėjas turi patirties įgyvendinti NVŠ programas | ☐ Taip  | ☐ Ne |
|  | Išvardijamos šiuo metu ar per pastaruosius dvejus metus vykdytos veiklos: |
|  | Programos, projekto, veiklos pavadinimas | Trukmė |
|  | 1) |  |
|  | 2) |  |
|  | ... |  |
| 16. | Teikėjas gali pateikti turimos patirties ir veiklos įrodymus, rekomendacijas | ☐ Taip | ☐ Ne |
|  | Institucijos, galinčios rekomenduoti NVŠ teikėją kaip kokybiškų NVŠ paslaugų teikėją ar bendradarbiavimo NVŠ srityje partnerį  |
|  | Pavadinimas | Adresas | Telefonas | El. paštas | Rekomenduoja / bendradarbiauja |
|  | 1) |  |  |  | ☐ R | ☐ B |
|  | 2) |  |  |  | ☐ R | ☐ B |
|  | ... |  |  |  |  |  |
|  |  |  |  |  |  |  |  |  |  |

|  |
| --- |
| **INFORMACIJA APIE NVŠ PROGRAMĄ**  |
|  | Informacija apie NVŠ programos rengėją |
| 1. | Vardas ir pavardė  |
| 2. | Išsilavinimas ir kvalifikacija |
| 3. | El. pašto adresas  |
| 4.  | Telefono numeris |
| 5.  | Darbovietė, pareigos |
|  | Informacija apie NVŠ programos turinį |
| 6.  | Programos pavadinimas(konkretus, tiesiogiai susijęs su programos turiniu) |
|  |
| 7. | NVŠ programos kodas Neformaliojo švietimo programų registre (NŠPR) |
|  |
| 8.  | Programos anotacija (esmė, turinys, numatomos veiklos, naudos vaikams pagrindimas) |
|  |
| 9.  | Programos įgyvendinimo vieta (nurodyti vietą, jei įmanoma – ir adresą) |
|  |
| 10.  | Nuoroda į išsamesnę informaciją (tinklalapis, kuriame pateikiama kita svarbi informacija apie programą) |
| http:// |
| 11.  | Ugdymo kryptis (pagal NVŠ ugdymo krypčių klasifikatorių) |
| ☐ Muzika☐ Dailė☐ Šokis☐ Teatras☐ Sportas☐ Techninė kūryba☐ Turizmas ir kraštotyra☐ Gamta, ekologija | ☐ Saugus eismas☐ Informacinės technologijos☐ Technologijos☐ Medijos☐ Etnokultūra☐ Kalbos☐ Pilietiškumas☐ Kita (įrašyti)........................ |
| 12.  | NVŠ programos tikslas(formuluojamas aiškiu teiginiu, apibūdinančiu programos visumą ir pagrindinę ugdomą kompetenciją) |
|  |
| 13.  | NVŠ programos uždaviniai(formuluojami ne daugiau kaip 3 konkretūs uždaviniai, nurodantys trumpalaikį tikslo įgyvendinimo rezultatą. Uždaviniai išdėstomi taip, kad nuosekliai atspindėtų programos realizavimo galimybes) |
|  |
| 14.  | Pažymėkite, kurie programos uždaviniai atitinka šiuosNeformaliojo vaikų švietimo koncepcijoje, patvirtintoje Lietuvos Respublikos švietimo ir mokslo ministro 2005 m. gruodžio 30 d. įsakymu Nr. ISAK-2695 „Dėl Neformaliojo vaikų švietimo koncepcijos patvirtinimo“, apibrėžtus NVŠ uždavinius: ☐ ugdyti ir plėtoti vaikų kompetencijas per saviraiškos poreikio tenkinimą;☐ ugdyti pagarbą žmogaus teisėms, orumą, pilietiškumą, tautiškumą, demokratišką požiūrį į pasaulėžiūrų, įsitikinimų ir gyvenimo būdo įvairovę;☐ ugdyti gebėjimą kritiškai mąstyti, rinktis ir orientuotis dinamiškoje visuomenėje;☐ spręsti socialinės integracijos problemas: mažiau galimybių turinčių (esančių iš kultūriškai, geografiškai, socialiai ir ekonomiškai nepalankios aplinkos ar turinčių specialiųjų ugdymosi poreikių), ypatingų poreikių (itin gabių ir talentingų) vaikų, iškritusių iš švietimo sistemos, integravimas į visuomeninį gyvenimą, socialinių problemų sprendimas;☐ padėti spręsti integravimosi į darbo rinką problemas;☐ tobulinti tam tikros srities žinias, gebėjimus ir įgūdžius, suteikti asmeniui papildomų dalykinių kompetencijų. |
| ☐ TAIP |
| 15.  | Pažymėkite kompetencijas, kurias įgis arba patobulins vaikai, baigę programą: |
| Kompetencijų sritis | Kompetencijos  |
| Asmeninės kompetencijos | ☐ Pažinti save ir save gerbti☐ Įvertinti savo jėgas ir priimti iššūkius☐ Kryptingai siekti tikslų☐ Atsispirti neigiamai įtakai, laikytis duoto žodžio☐ Valdyti emocijas ir jausmus☐ Kita – *įrašykite:* |
| Socialinės kompetencijos | ☐ Gerbti kitų jausmus, poreikius ir įsitikinimus☐ Pozityviai bendrauti, būti atsakingam, valdyti konfliktus☐ Padėti kitiems ir priimti pagalbą☐ Dalyvauti bendruomenės ir visuomenės gyvenime☐ Kita – *įrašykite:* |
| Iniciatyvumo ir kūrybingumo kompetencijos | ☐ Mąstyti kūrybingai, drąsiai kelti idėjas☐ Inicijuoti idėjų įgyvendinimą, įtraukti kitus☐ Aktyviai ir kūrybingai veikti☐ Pagrįstai rizikuoti, mokytis iš nesėkmių☐ Kita – *įrašykite:* |
| Komunikavimo kompetencijos | ☐ Išsakyti mintis☐ Išklausyti☐ Tinkamai naudoti ir suprasti kūno kalbą☐ Parinkti tinkamą kalbos stilių☐ Kita – *įrašykite:* |
| Pažinimo kompetencijos | ☐ Klausti ir ieškoti atsakymų☐ Daryti išvadas☐ Plėsti akiratį☐ Stebėti, vertinti☐ Būti atkakliam ir turėti teigiamą požiūrį į mokymąsi☐ Kita – *įrašykite:* |
| Mokėjimo mokytis kompetencijos | ☐ Mokytis noriai, pasitikėti savo jėgomis☐ Išsikelti realius mokymosi tikslus☐ Pasirinkti mokymosi strategijas ir priemones☐ Vertinti mokymosi pažangą☐ Numatyti tolesnius žingsnius☐ Kita – *įrašykite:* |
|  | Dalykinės kompetencijos | Įrašykite |
| 16.  | NVŠ programos turinys (turinio sudėtinės dalys turi sietis su programos uždaviniais, veiklų pobūdis ir trukmė turi būti subalansuoti (teorija ir praktika; fizinis aktyvumas, protinė veikla ir dvasinis tobulėjimas; pateikiamas ne užsiėmimo, bet visos teikiamos programos turinys) |
| Eil. Nr. | Sudėtinė dalis (tema) | Veiklos apibūdinimas | Metodai | Ugdomos bendrosios ir dalykinės kompetencijos | Trukmė(val.) |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  | Iš viso val.: |  |
| 17.  | Programos apimtis ir trukmė |
|  | valandas per savaitę |  | kartus per mėnesį |  | mėnesiųskaičius  |
| Mažiausia 2 val. per savaitę | Mažiausia 8 val. per mėnesį | Mažiausia 3 mėn. |
| 18. | Vaikų amžius (galimi keli pasirinkimai) |
| ☐ 6 ☐ 7 ☐ 8 ☐ 9 ☐ 10 ☐ 11 ☐ 12 ☐ 13 ☐ 14 ☐ 15 ☐ 16 ☐ 17 ☐ 18 ☐ 19 metų;tik specialiųjų ugdymosi poreikių turinčių asmenų:☐ 20 ☐ 21 metai |
| 19. | Vaikų, kuriems skiriama NVŠ programa, lytis (galimi keli pasirinkimai) |
| ☐ Berniukams   ☐ Mergaitėms |
| 20. | Kita svarbi informacija(jeigu yra specialių reikalavimų programos dalyviams ar specifinės informacijos apie programą) |
|  |
| 21. | Numatomas grupės dydis (vaikų skaičius grupėje) |
|  |
| 22.   | Numatomas grupių skaičius |
|  |
| 23.  | Numatoma paslaugos kaina asmeniui |
|  |
| 24.  | Vaikų vaidmuo įgyvendinant programą (galimybės atsiskleisti jų iniciatyvai, priimti sprendimus, pasirinkti ugdymo metodus, koreguoti turinį ir pan.) |
|  |
| 25.  | Vaikų pažangos skatinimas, vertinimas ir įsivertinimas (kaip bus skatinama visų programoje dalyvaujančių vaikų motyvacija dalyvauti ir siekti pažangos, kokiais būdais vertinama pažanga, kaip bus atliekamas įsivertinimas, paliudijami ugdytinių pasiekimai ugdymo procese) |
|  |
| 26. | NVŠ mokytojų kvalifikacija (įvardykite išsilavinimą, patirtis ir kvalifikaciją, kompetencijas) |
|  |
| 27. | Patvirtinkite, kad, vykdant programą, bus vadovaujamasi šiais NVŠ principais: |
| savanoriškumo – vaikai laisvai renkasi švietimo teikėją ir jo siūlomas veiklas;prieinamumo – veiklos ir metodai yra prieinami visiems vaikams pagal amžių, išsilavinimą, turimą patirtį, nepaisant jų socialinės padėties;individualizavimo – ugdymas individualizuojamas pagal kiekvienam vaikui reikalingą kompetenciją, atsižvelgiant į jo asmenybę, galimybes, poreikius ir pasiekimus;aktualumo – veiklos, skirtos socialinėms, kultūrinėms, asmeninėms, edukacinėms, profesinėms ir kitoms kompetencijoms ugdyti;demokratiškumo – mokytojai, tėvai (globėjai, rūpintojai) ir vaikai yra aktyvūs ugdymo(si) proceso kūrėjai, kartu identifikuoja ugdymosi poreikius;patirties – ugdymas grindžiamas patyrimu ir jo refleksija;ugdymosi grupėje – mokomasi spręsti tarpasmeninius santykius, priimti bendrus sprendimus, dalytis darbais ir atsakomybe;pozityvumo – ugdymosi procese kuriamos teigiamos emocijos, sudaromos sąlygos gerai vaiko savijautai. |
| ☐ TAIP |
| 28. | Patvirtinkite, kad:vykdant NVŠ programą, teorinio mokymo seminarų, sporto varžybų, kultūros ir meno, politinių, religinių renginių bei renginių, skirtų akademinėms ir profesinėms žinioms ar patirčiai įgyti, organizavimas bus tik priemonė programos tikslams pasiekti, tačiau ne pagrindinis programos tikslas, uždavinys ir rezultatas;vykdant programą, nebus teikiamos korepetitoriaus paslaugos.Programos įgyvendinimo priemonės:nekelia grėsmės žmonių sveikatai, garbei ir orumui, viešajai tvarkai;jokiais būdais neišreiškia nepagarbos Lietuvos valstybės tautiniams ir religiniams jausmams ir simboliams;jokiais būdais neišreiškia smurto, prievartos, neapykantos, nepopuliarina narkotikų ir kitų psichotropinių, toksinių ir kitų stipriai veikiančių medžiagų;jokiais kitais būdais nepažeidžia Lietuvos Respublikos Konstitucijos, įstatymų ir kitų teisės aktų. |
| ☐ TAIP |
|  | Patvirtinkite, kad prisiimate atsakomybę už tai, jog programą įgyvendins asmenys, pagal Švietimo įstatymą turintys teisę dirbti NVŠ mokytojais☐ TAIP |
|  | Patvirtinkite, kad prisiimate atsakomybę už sveiką ir saugią vaikų mokymosi aplinką |
| ☐ TAIP |
|  | Patvirtinkite, kad turite tinkamos įrangos ir priemonių NVŠ programai įgyvendinti |
| ☐ TAIP |
|  | Patvirtinkite, kad turite lėšų NVŠ programos įgyvendinimo pradžiai (ne mažiau kaip mėn.) |
| ☐ TAIP |
|  |  |  |  |  |  |  |  |  |  |  |  |  |

|  |  |  |
| --- | --- | --- |
| Institucijos vadovas / laisvasis mokytojasA. V. | *\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**(vardas, pavardė)* | \_\_\_\_\_\_\_\_\_\_\_\_\_\_\_\_\_\_*(parašas)* |

\_\_\_\_\_\_\_\_\_\_\_\_\_\_\_\_\_\_

Mažeikių rajono Neformaliojo vaikų švietimo

lėšų skyrimo ir panaudojimo tvarkos aprašo

2 priedas

**Neformaliojo vaikų ŠVIETIMO programOS atitikties reikalavimams**

**VERTINIMO  FORMA**

|  |  |  |
| --- | --- | --- |
| Neformaliojo vaikų švietimo programos (toliau – NVŠ programos) teikėjas | NVŠ programos pavadinimas | NVŠ programos kodas KTPRR |
|  |  |  |

|  |  |  |  |
| --- | --- | --- | --- |
| Vertinimo kriterijus | Kriterijaus rodiklis | Apibūdinimas | Vertinimas  |
| 1. NVŠ programos tikslingumas  | 1.1. Prioritetai | Programa atitinka savivaldybės nustatytus prioritetus, jei tokie yra. |  |
| 1.2. Principai  | Teikėjas deklaruoja, kad, vykdant programą, bus vadovaujamasi NVŠ principais. |  |
| 1.3. Tikslas | NVŠ programos tikslas formuluojamas aiškiai, atliepia programos visumą ir pagrindinę ugdomą kompetenciją.  |  |
| 1.4. Uždaviniai | Uždaviniai konkretūs, atspindintys siekiamą rezultatą.  |  |
| Teikėjas patvirtina, kad programos uždaviniai atitinka paraiškoje pateiktus bendruosius NVŠ programos uždavinius. |  |
| 2. Ugdymo turinys | 2.1. Temos ir veiklos | NVŠ programos sudėtinės dalys (temos) ir jas atskleisianti veikla siejasi su programos uždaviniais. Veiklų pobūdis ir trukmė subalansuoti (teorija ir praktika; fizinis aktyvumas ir protinė veikla, dvasinis tobulėjimas). |  |
| 2.2. Metodai | Atitinka numatytas ugdyti kompetencijas ir dera su NVŠ principais. |  |
| 2.3. Ugdomos kompetencijos | Įvardytos bendrosios (asmeninės, socialinės, iniciatyvumo ir kūrybingumo, komunikavimo, pažinimo, mokėjimo mokytis) kompetencijos.Aiškiai suformuluotos dalykinės kompetencijos. Deklaruojamos kompetencijos dera su veiklų temomis ir pobūdžiu. |  |
| 3. NVŠ programos apimtis | Intensyvumas ir bendra trukmė | NVŠ programa nuosekli, orientuota į ilgalaikį ugdymą, veiklos neepizodinės, vykdoma mažiausia 2 pedagoginio darbo val. per savaitę, mažiausia 8 pedagoginio darbo val. per mėnesį. |  |
| 4. Informacija apie vaikus | 4.1. Vaikų amžius | Teikėjas numato, kokiai tikslinei grupei skiriama programa. |  |
| 4.2. Grupės dydis | Numatomas grupės dydis atitinka veiklos metodus ir padeda pasiekti geriausią rezultatą. |  |
| 4.3. Galimybės vaikų iniciatyvai | Numatyta galimybė atsiskleisti iniciatyvai, priimti sprendimus, pasirinkti ugdymo metodus, koreguoti turinį ir pan. |  |
| 5. Pažangos skatinimas ir vertinimas  | 5.1. Pažangos skatinimas | Aprašyta, kokiais būdais vaikai bus motyvuojami dalyvauti programoje ir siekti pažangos. |  |
| 5.2. Pažangos vertinimas (įsivertinimas) | Numatytas vaikų pažangos vertinimas, dalyvavimas įsivertinime. |  |
| 5.3. Pasiekimų paliudijimas | Numatyta, kokiais būdais bus pažymimi pasiekimai, įgytos kompetencijos ir kokiomis priemonėmis jie galės būti paliudyti. |  |
| 6. Kokybė ir atsakomybė | 6.1. NVŠ mokytojų kvalifikacija | Programą įgyvendinančių NVŠ mokytojų išsilavinimas, patirtis ir kvalifikacija tinkami sėkmingam programos įgyvendinimui. |  |
| Teikėjas deklaruoja, kad programą įgyvendins asmenys, pagal Švietimo įstatymą turintys teisę dirbti NVŠ mokytojais. |  |
| 6.2. Mokymosi aplinka | Teikėjas deklaruoja, kad vaikai ugdysis sveikoje ir saugioje mokymo(si) aplinkoje ir kad turi tinkamos įrangos ir priemonių įgyvendinti NVŠ programą, turi lėšų NVŠ. |  |
| 6.3. Kitos teikėjo atsakomybės | Teikėjas deklaruoja, kad turi lėšų NVŠ programos įgyvendinimo pradžiai ir kad, vykdant programą, bus laikomasi Neformaliojo vaikų švietimo programos atitikties reikalavimams paraiškos formos nuostatų. |  |
|  |

(vertintojo vardas, pavardė) (parašas)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_